Gedagte vir die dag: Kragkos | Maroela Media
Elke af en toe sal dieetkundiges en gesondheidbewustes ’n lys kossoorte saamstel wat hulle “kragkos” noem, “power foods”. Avokado’s, hawermout en bloubessies is gewoonlik op so ’n lys. En nog ander waarvan die voedingswaarde glo buitengewoon hoog is.
Mense wat sulke kragkos eet, pluk die vrugte van hul goeie dieet, gewoonlik dinge soos ’n gloeiende vel, ’n gesonde lyf, ’n flink brein.
Die Here gee ons ook kragkos. Dis soos geen ander voedsel nie, en natuurlik is dit nie sommer iets wat jy in ’n winkel kan koop nie. Dis ’n soort kos wat die heel hongeriges se honger kan stil, ’n voedsel wat versadig soos niks anders nie.
Jesus verklap in die Johannesevangelie hoe God se kragkos lyk: “Die brood wat God gee, is Hy wat uit die hemel kom en aan die wêreld die lewe gee” (Joh 6:33).
Hierop reageer die honger, desperate mense só: “Hulle sê toe vir Hom: ‘Meneer, gee ons tog altyd hierdie brood.’ Maar Jesus sê vir hulle: ‘Ek is die brood wat lewe gee. Wie na My toe kom, sal nooit weer honger kry nie, en wie in My glo, sal nooit weer dors kry nie’” (Joh 6:34-35).
Hoe kan ons God se kragkos gereeld inkry? Deur die nagmaal. Dis die dankie-sê-ete waar ons Hom dank vir die Brood van die lewe. Om hierdie tafel word ons stil en dink na oor wat Hy vir ons deur sy dood en opstanding bewerkstellig het. En hoe ons gedurig goeie vrugte dra as gevolg daarvan.
Hoe lyk die vrugte van iemand wat van God se kragkos eet? Dis ’n lewe vol liefde, ’n siel vol lof en ’n hart vol dank.
Here Jesus, U is die kos vir my siel, die manna vir my hart. U is die Een wat elke dag my honger stil.
Amen….dankie Here die onsienlike alomteenwoordige God….U genade is vir my genoeg.
Prys U Heilige Naam